Ռոլա Դաշտի

Ռոլյա Աբդուլլա ադ-Դաշտի (, ), քուվեյթցի կին քաղաքական գործիչ, տնտեսագետ և կանանց իրավունքների և գենդերային հավասարության ջատագով։ ՄԱԿ-ի գլխավոր քարտուղարի տեղակալ և Արևմտյան Ասիայի ՄԱԿ-ի տնտեսական և սոցիալական հանձնաժողովի գործադիր քարտուղար (ESCWA) 2019 թվականից։ Քուվեյթի պլանավորման և զարգացման Գերագույն խորհրդի (Supreme Council for Planning & Development, SCPD) անդամ մինչև 2019 թվականը։ Պլանավորման և զարգացման հարցերով նախարար, միաժամանակ Ազգային ժողովի հարցերով  նախարար՝ 2012-2014 թվականներին, Քուվեյթի Ազգային ժողովի պատգամավոր 2009-2012 թվականներին։ Ազգային ժողովում ընտրված առաջին չորս կին պատգամավորներից մեկը։

Կենսագրություն 
Ռոլա Դաշտին ծնվել է 1964 թվականին, Ազգային ժողովի նախկին պատգամավոր Աբդուլլահ Դաշտիի ընտանիքում։ 1984 թվականին ստացել է գյուղատնտեսական տնտեսագիտության բակալավրի աստիճան Կալիֆոռնիայի նահանգի համալսարանից։ 1985 թվականին ստացել է տնտեսագիտության և ֆինանսների մագիստրոսի կոչում Սակրամենտոյի Կալիֆոռնիայի համալսարանից։ 1993 թվականին ստացել է Ջոնս Հոփքինսի համալսարանի փիլիսոփայության դոկտորի աստիճան ժողովրդագրական դինամիկայի բնագավառում։

Առանցքային պաշտոններ է զբաղեցրել գիտահետազոտական հաստատություններում, ինչպիսիք են Քուվեյթի գիտական հետազոտությունների ինստիտուտը և աշխատել է տեղական և միջազգային խոշոր ֆինանսական և զարգացման հաստատություններում, ինչպիսիք են Քուվեյթի Ազգային բանկը և Համաշխարհային բանկը։ 

Քուվեյթցի կանայք մինչ 2015 թվականի մայիսը քվեարկելու և ընտրվելու իրավունք չեն ունեցել։ 2005 թվականի մայիսի 16-ին Ազգային ժողովը կանանց տվել է ընտրելու և ընտրվելու իրավունք այնքանով, որքանով դա չի հակասում շարիաթի օրենքներին։ Ռոլյա Դաշտին կարևոր դեր է խաղացել այդ օրենքի լոբբինգի հարցում։ Ռոլա Դաշտին մասնակցել է 2006 թվականի ընտրություններին, ստացել 1539 ձայն և պարտվել ընտրություններում։ 2008 թվականի ընտրություններում նա ստացել է 4464 ձայն և կրկին պարտվել։ 2009 թվականի մայիսի 16-ին կայացած ընդհանուր ընտրությունների արդյունքում չորս կին ընտրվել է Ազգային ժողովում՝ Ասիլ ալ-Ավադին, Ռոլյա Դաշտին, Մաասումա ալ-Մուբարակը և Սալվա ալ-Ջասսարը։ Ռոլյա Դաշտին հավաքել է 7666 ձայն։

2012 թվականի հուլիսի 31-ին նա Նախարարների կաբինետում ստացել է Պլանավորման և զարգացման հարցերով նախարարի, միաժամանակ Ազգային ժողովի հարցերով նախարարի պորտֆելները։ 2012 թվականի դեկտեմբերի 11-ին և 2013 թվականի օգոստոսի 4-ին վերանշանակվել և կատարել է պարտականությունները մինչև 2014 թվականի հունվարի 6-ը։ ՄԱԿ-ի գլխավոր քարտուղար Անտոնիու Գուտեռեշը 2019 թվականի հունվարի 21-ին Ռոլյա Դաշտիին հայտարարել է ՄԱԿ-ի տնտեսական և սոցիալական խորհրդի տարածաշրջանային հանձնաժողովի Արևմտյան Ասիայի տնտեսական և սոցիալական հանձնաժողովի (ESCWA) գործադիր քարտուղարի նշանակման մասին։ Այդ պաշտոնում նա փոխարինել է իրաքցի Մուհամեդ Ալի ալ-Հաքիմին։

Մրցանակներ   
 «Հյուսիս-հարավ» մրցանակ «Հյուսիս-հարավ» կենտրոնի կողմից Միխայիլ Գորբաչովի հետ միասին, 2009։

Ծանոթագրություններ

Լրացուցիչ գրականություն 

 

21-րդ դարի կին քաղաքական գործիչներ
Ջոն Հոփքինսի համալսարանի շրջանավարտներ
Քուվեյթցի կին հասարակական գործիչներ
Կին տնտեսագետներ